《署斋卉物诗 其七》
清代·张纶英

我昔侍宦游，高槐荫书屋。临池日挥毫，简册润新绿。

朅来武昌城，绿槐有遗筑。千年迹相合，栖托亦云乐。

频年遘兵燹，廨舍成平陆。未知陶丘畔，何人护乔木。

浮踪此焉寄，佳景欣可瞩。惜无十丈阴，深檐蔽炎旭。

会当求嘉树，植向阑干曲。

作者简介：（1798—?）江苏阳湖人，字婉紃。张琦女。孙劼妻。工书，出入欧阳、颜、扬诸家。分书从魏碑上溯晋、汉，遒丽沉厚。日本、高丽使者来华，常购其作品。与姊英等互为师友。